Video: Afrikaners se finansies beroerd – opnameHannie Viljoen, hoof van navorsing by Solidariteit Helpende Hand. (Foto: Verskaf) Altesaam 60% van Afrikaners maak nie genoegsaam voorsiening vir hul oudag nie, terwyl ŉ vyfde in ŉ huishouding met ŉ maandelikse inkomste van minder as R14 000 woon. Soveel as 8% van Afrikaners se huishoudelike inkomste is boonop minder as R4 000 per maand. Dit is van die bevindings in ŉ opname wat Solidariteit Helpende Hand onder meer as 15 300 respondente reg oor die land gedoen het. Die opname is tussen Augustus en Desember verlede jaar gedoen. Die bevindings, wat Donderdag bekend gemaak is, dui daarop dat die finansiële impak van die Covid-19-pandemie só erg was dat 57% van Afrikaners finansieel slegter af is as drie jaar gelede. Dit blyk ook of skuld vir dié mense bly ophoop en 59% van Afrikaners landwyd het ŉ behoefte om uit hul skuld te kom. Altesaam 40% het aangedui dat hul inkomste nie voldoende is om hul uitgawes te dek nie en ŉ skrikwekkende een uit elke tien respondente het aangedui dat hulle desperaat is om uit drankskuld te kom. Hannie Viljoen, hoof van navorsing by Helpende Hand, sê ŉ kommerwekkende tendens wat in die navorsing opgemerk is, is onder meer Afrikaners se geneigdheid vir swak finansiële beplanning en ŉ hoë skuldlas. Slegs 18% van die respondente het aangedui dat hulle geen skuld van enige aard het nie. “Die grootste skulditems is kos, kredietkaartskuld, munisipale skuld, asook motor- en huisverbandskuld. Die tweede grootste groep skulditems is banklenings en skuld wat aangegaan is om lewensmiddele soos huur, klere, skool, medies of ander finansieringsitems te finansier,” lui die verslag. “Die mees algemene agterstallige skulditem is egter kredietkaarte en banklenings.” Die hoeveelheid respondente wat na ander volwassenes moet omsien, is ŉ verdere aanduiding van die finansiële las waaronder Afrikaners verkeer, met 17% wat aangedui het dat hulle na hul bejaarde ouers omsien. Altesaam 11% ondersteun ander volwassenes finansieel en 8% onderhou hul volwasse kinders. Aftrede blyk ook laag op Afrikaners se lys van prioriteite te wees, met nagenoeg 22% van respondente wat glad nie voorsiening vir aftrede gemaak het nie. “Onvoldoende voorbereiding vir aftrede vereis dringende optrede om te voorkom dat dit op ŉ maatskaplike krisis uitloop,” sê Viljoen. Hannes Noëth, uitvoerende direkteur van Helpende Hand, sê die slotsom waartoe die instelling gekom het, is dat opleiding in finansiële vaardighede en kennis dringend nodig is “om die groot skuldlas onder Afrikaners te verminder en te vermy, asook om behoorlike voorsiening vir aftrede te maak”. “Die uitdagings wat in die navorsing uitgelig word, is groot, maar oplosbaar deur die nodige opleiding,” sê hy. “ŉ Aantal uitdagings het ons die afgelope tyd in golwe getref, maar Afrikaanse mense sal weer opstaan met behulp van gemeenskappe wat mekaar ondersteun. Afrikaners het nog altyd daarin geslaag om mekaar te bemagtig en nou is die tyd dat gemeenskappe moet begin om verantwoordelikheid vir mekaar te neem. “Een ding is ek van seker: Die Afrikaner sal nie gaan lê nie.”